Ο Πρίγκιπας Φίλιππος το 1992, από τον Άλαν Ουόρεν.
Το **Κίνημα Πρίγκιπα Φιλίππου** είναι θρησκευτική αίρεση την οποία ακολουθούν τα μέλη της φυλής Καστόμ στα περίχωρα του χωριού Γιαόνανεν στο νότιο νησί του Τάνα στα Βανουάτου. Είναι λατρεία κάργκο της φυλής Γιαόνανεν, η οποία πιστεύει ότι ο Πρίγκιπας Φίλιππος, Δούκας του Εδιμβούργου, σύζυγος της Βασίλισσα Ελισάβετ Β΄, είναι θεϊκή οντότητα.

Καταβολές
---------

Σύμφωνα με παλιές διηγήσεις, ο γιος ενός πνεύματος του βουνού ταξίδεψε πάνω από τις θάλασσες μέχρι ένα απόμακρο νησί. Εκεί, νυμφεύθηκε με μία ισχυρή γυναίκα και κάποια στιγμή θα επέστρεφε σε αυτούς. Σε ορισμένες περιπτώσεις αναφερόταν ως ο αδερφός του Τζον Φρουμ, ο οποίος προερχόταν από μία άλλη λατρεία κάργκο.

Μέλη της φυλής Γιαόνανεν επιδεικνύουν φωτογραφίες επίσκεψής τους το 2007 στον Πρίγκιπα Φίλιππο.
Οι κάτοικοι της περιοχής του Γιαόνανεν πιστεύουν ότι ο Πρίγκιπας Φίλιππος, Δούκας του Εδιμβούργου, σύζυγος της Βασίλισσας Ελισάβετ Β΄, είναι θεϊκή οντότητα. Είχαν δει τον σεβασμό που έδειχναν προς το πρόσωπο της Βασίλισσας Ελισάβετ Β΄ οι αποικιακοί αξιωματούχοι και κατέληξαν στο συμπέρασμα ότι ο σύζυγός της, Πρίγκιπας Φίλιππος, πρέπει να ήταν ο υιός που αναφερόταν στη μυθολογία τους.

Αδιευκρίνιστη παραμένει η χρονική περίοδος κατά την οποία η δοξασία αυτή έκανε την εμφάνισή της, ωστόσο θεωρείται πιθανότερο να εμφανίστηκε στην διάρκεια της δεκαετίας του 1950 ή του 1960. Η λατρεία αυτή ενισχύθηκε από μία επίσκεψη του βασιλικού ζεύγους στα Βανουάτου το 1974, όταν ορισμένοι χωρικοί είχαν την δυνατότητα να δουν τον Πρίγκιπα Φίλιππο από ορισμένη απόσταση. Ο Πρίγκιπας δεν ήταν, τότε, ενήμερος για την λατρεία αυτή, ωστόσο ενημερώθηκε για την ύπαρξή της αρκετά χρόνια αργότερα από τον Τζον Τσάμπιον, Βρετανό Ύπατο Αρμοστή των Νέες Εβρίδες.

Ο Τσάμπιον συμβούλεψε τον Πρίγκιπα Φίλιππο να τους αποστείλει ένα πορτραίτο του εαυτού του. Ο τελευταίος συμφώνησε σε αυτή την κίνηση και απέστειλε μία επίσημη υπογεγραμμένη φωτογραφία. Οι χωρικοί απάντησαν αποστέλλοντάς του ένα παραδοσιακό ρόπαλο για το κυνήγι χοίρων, γνωστό ως *nal-nal*. Σύμφωνα με την επιθυμία τους, ο Πρίγκιπας τους απέστειλε μία φωτογραφία του, όπου εμφανιζόταν μαζί με το ρόπαλο. Μία άλλη φωτογραφία απεστάλη το 2000. Και οι τρεις αυτές φωτογραφίες φυλάσσονταν από τον Αρχηγό Τζακ Νάιβα, ο οποίος απεβίωσε το 2009.

Η Άννα, Βασιλική Πριγκίπισσα, επισκέφτηκε την Τάνα τον Οκτώβριο του 2014. Είναι η μεγαλύτερη σε ηλικία κόρη της Βασίλισσας Ελισάβετ Β΄ και του Πρίγκιπα Φιλίππου. Είχε επισκεφτεί τα Βανουάτου το 1974, ωστόσο δεν είχε ταξιδέψει παλιότερα στα νησί.

Η λατρεία στα δελτία ειδήσεων
-----------------------------

Στις 27 Σεπτεμβρίου 2007, ο βρετανικός τηλεοπτικός σταθμός Channel 4 μετέδωσε το *Meet the Natives*, ένα *reality show* με θέμα πέντε κατοίκους της Τάνα και μέλη του Κινήματος του Πρίγκιπα Φιλίππου, τα οποία βρίσκονταν σε επίσκεψη στην Βρετανία. Η επίσκεψή τους κατέληξε στην συνάντησή τους, εκτός τηλεοπτικού αέρα, με τον Φίλιππο, όπου δώρα ανταλλάχθηκαν εκατέρωθεν, συμπεριλαμβανομένης μίας νέας φωτογραφίας του Πρίγκιπα.

Το 2010, ο Αυστραλός δημοσιογράφος Έιμος Ρόμπερτς επισκέφτηκε την Τάνα και μετέδωσε τον εορτασμό των 89ων γενεθλίων του Φιλίππου από τους ντόπιους κατοίκους, για λογαριασμό της ενημερωτικής εκπομπής *Dateline* του SBS.

Το 2011, οι κάτοικοι του χωριού Γιαόνανεν εμφανίστηκαν σε ένα επεισόδιο του δεύτερου κύκλου της τηλεοπτικής σειράς *An Idiot Abroad* με τον Καρλ Πίλκινγκτον.

Το 2013, το *Man Belong Mrs Queen*, ένα βιβλίο του Βρετανού συγγραφέα Μάθιου Μπέιλις, επιχείρησε να ερευνήσει τις ιστορικές και ανθρωπολογικές καταβολές του κινήματος και παρουσίασε έναν απολογισμό της διαμονής του ίδιου του συγγραφέα στη νήσο Τάνα.

Μία συνέντευξη με θέμα το κίνημα αποτέλεσε μέρος ευρύτερου τηλεοπτικού προγράμματος με θέμα το όρος Γιασούρ, την οποία πραγματοποίησε η Κέιτ Αμπλ για λογαριασμό του BBC και η οποία προβλήθηκε το 2015.

Παραπομπές
----------

1. 1 2  Roberts, Amos (8 Αυγούστου 2010). «Waiting for Philip». *Broadcast*. Αρχειοθετήθηκε από το πρωτότυπο στις 2014-09-30.. Ανακτήθηκε στις 2015-05-15.
2. 1 2  Shears, Richard (8 Νοεμβρίου 2009). «Heir to the tribe: South Pacific tribe who worship the Duke of Edinburgh want to meet Prince William». *Mail Online*.. Ανακτήθηκε στις 10 Ιουλίου 2010. *«Sadly, the old chief of the tribe, Jack Naiva, has died in his mid-90s...»*
3. ↑  Shears, Richard (3 Ιουνίου 2006). «Is Prince Philip a god?». *The Mail on Sunday* (Yaohnanen Village, Vanuatu).. Ανακτήθηκε στις 2007-02-15.
4. ↑  Squires, Nick (27 Φεβρουαρίου 2007). «South Sea tribe prepares birthday feast for their favourite god, Prince Philip». Daily Telegraph. .
5. ↑  «Vanuatu daily news digest». *Vanuatu Daily Digest*. 31 Οκτωβρίου 2014. Αρχειοθετήθηκε από το πρωτότυπο στις 2015-09-02.. Ανακτήθηκε στις 29 Νοεμβρίου 2014.
6. ↑  «Princess Anne on the island where they think her father Prince Philip is a god». *Daily Express*. 31 Οκτωβρίου 2014.. Ανακτήθηκε στις 29 Νοεμβρίου 2014.
7. ↑  «Princess Anne arrives in South Pacific island Vanuatu». *Mail Online*. 26 Οκτωβρίου 2014.. Ανακτήθηκε στις 29 Νοεμβρίου 2014.
8. ↑  «Princess Anne to visit island where Prince Philip is worshipped as a god». *Metro*. 28 Σεπτεμβρίου 2014.. Ανακτήθηκε στις 28 Σεπτεμβρίου 2014.
9. ↑  Hoggart, Paul (11 Σεπτεμβρίου 2007). «Meet the Natives». *Broadcast*. .
10. ↑  «An Idiot Abroad 2 Episode 1: Desert Island». *Sky1 HD*. .
11. ↑  *Man Belong Mrs Queen* Baylis, Matthew (2013) Old Street Publishing. ISBN 978-190869964-0
12. ↑  Kate Humble: Into the Volcano, BBCTV2, 8 to 9 pm, 4 Ιανουαρίου 2015

Εξωτερικοί Σύνδεσμοι
--------------------

* Squires, Nick. Prince Philip, they hardly know ye, Christian Science Monitor, 8 Ιουνίου 2007, ανακτήθηκε στις 7 Ιουνίου 2007
* Squires, Nick. Is Prince Philip an island god?, BBC News, 10 Ιουνίου 2007, ανακτήθηκε στις 10 Ιουνίου 2007
* Adams, Guy. Strange island: Pacific tribesmen come to study Britain, *The Independent*, 20 Νοεμβρίου 2007